b'\n_START_ARTICLE_\nGeorge P\xc3\xb3lya\n_START_SECTION_\n\xc5\xbdivljenje in delo\n_START_PARAGRAPH_\nP\xc3\xb3lya je najprej za\xc4\x8del \xc5\xa1tudirati pravo, nato je dve leti \xc5\xa1tudiral jezike in knji\xc5\xbeevnost, nazadnje pa matematiko in fiziko na Univerzi v Budimpe\xc5\xa1ti. Eno leto je \xc5\xa1tudiral na Dunaju in G\xc3\xb6ttingenu. Leta 1914 je od\xc5\xa1el v Pariz, zatem pa je postal profesor v Z\xc3\xbcrichu._NEWLINE_S pomo\xc4\x8djo \xc5\xa1tipendije je leta 1924 \xc5\xa1tudiral s Hardyjem in Littlewoodom v Oxfordu in Cambridgeu._NEWLINE_P\xc3\xb3lya je raziskoval na razli\xc4\x8dnih podro\xc4\x8djih matematike in fizike kot so teorija vrst, teorija \xc5\xa1tevil, kombinatorika, teorija grafov, verjetnostni ra\xc4\x8dun in matemati\xc4\x8dna fizika._NEWLINE_V teoriji grafov je leta 1937 je re\xc5\xa1il problem \xc5\xa1tevila izomerov alkanov. Raziskoval je problem osmih dam._NEWLINE_Kasneje je posku\xc5\xa1al ozna\xc4\x8diti splo\xc5\xa1ne metode, ki jih uporabljamo pri re\xc5\xa1evanju problemov, in opisati kako se lahko re\xc5\xa1evanje problemov pou\xc4\x8duje in u\xc4\x8di. Na to temo je napisal tri knjige Kako re\xc5\xa1ujemo matemati\xc4\x8dne probleme (How to Solve it), Matematika verjetnega sklepanja 1. del: Indukcija in analogija v Matematiki (Mathematics of Plausible Reasoning Volume I: Induction and Analogy in Mathematics) in Matematika verjetnega sklepanja 2. del: Vzorci verjetnega sklepanja (Mathematics of Plausible Reasoning Volume II: Patterns of Plausible Reasoning)._NEWLINE_V knjigi Kako re\xc5\xa1ujemo matemati\xc4\x8dne probleme je dolo\xc4\x8dil splo\xc5\xa1no hevristiko za re\xc5\xa1evanje problemov vseh vrst, ne le matemati\xc4\x8dnih. Knjiga vsebuje nasvete za pou\xc4\x8devanje matematike in majhno enciklopedijo izrazov hevristi\xc4\x8dnih izrazov. Prevedli so jo v ve\xc4\x8d jezikov (tudi v sloven\xc5\xa1\xc4\x8dino) in jo prodali v ve\xc4\x8d kot milijon izvodih. Ruski fizik, nobelovec leta 2000, Alfjorov je P\xc3\xb3lyevo knjigo zelo hvalil._NEWLINE_Ameri\xc5\xa1ka matemati\xc4\x8dna zveza je leta 1976 ustanovila P\xc3\xb3lyevo nagrado za\xc2\xa0\xc2\xbb\xc4\x8dlanke z odli\xc4\x8dno opisovalnostjo v univerzitetnih matemati\xc4\x8dnih revijah.\xc2\xab_NEWLINE_V 1. delu knjige Matematika verjetnega sklepanja je P\xc3\xb3lya obravnaval induktivno sklepanje v matematiki, kjer je opisal sklepanje od posebnega primera k splo\xc5\xa1nemu pravilu. Vklju\xc4\x8dil je tudi poglavje o matemati\xc4\x8dni indukciji, vendar to ni njegovo glavno podro\xc4\x8dje. V 2. delu je obravnaval splo\xc5\xa1nej\xc5\xa1e oblike induktivne logike, ki se jih da uporabiti pri grobem dolo\xc4\x8devanju do kak\xc5\xa1ne mere je neka domneva (\xc5\xa1e posebej matemati\xc4\x8dna domneva) verjetna.'